Nokså store (21-27 millimeter), avlange, gråbrune soppsnutebiller med lange antenner. Snuten er litt lengre enn resten av hodet, nokså bred og flat, litt utvidet mot spissen. Antennene er betydelig lengre enn kroppen hos hannene, men bare litt lengre enn hodet hos hunnene. Fasettøynene er forholdsvis store og litt nyreformede. Pronotum er rundet, ved roten med en skarp tverribbe, innsnevret bak denne. Dekkvingene er noe avsmalnende bakover og har en uregelmessig, svart flekk litt bak midten. Beina er slanke og forholdsvis korte.